Gospod

Andrej Jurič

v. d. generalnega direktorja Policije

Številka: 0602-49/2020/1 (141-02)

Datum: 30.09.2020

Na podlagi 23. člena Zakona o državni upravi (Uradni list RS, št. 113/05 – UPB, 89/07 – odl. US, 126/07 – ZUP-E, 48/09, 8/10 – ZUP-G, 21/12, 47/13, 12/14, 90/14 in 51/16) in četrtega odstavka 4. člena Zakona o organiziranosti in delu v policiji (Uradni list RS, št. 15/13, 11/14, 86/15, 77/16, 77/17, 36/19 in 66/19 – ZDZ; ZODPol) izdajam

**USMERITVE IN OBVEZNA NAVODILA**

**za pripravo načrta dela policije v letu 2021**

Usmeritve in obvezna navodila za pripravo načrta dela policije v letu 2021 temeljijo na ugotovitvah o delovanju policije na podlagi njenega poročanja ministrstvu, na ugotovitvah nadzorov in pritožbenih postopkov zoper delo policistov, razgovorih z vodstvi policijskih uprav ter nekaterih organizacijskih enot Generalne policijske uprave, razgovoru s predstavniki Varuha človekovih pravic Republike Slovenije (RS), spremljanju sodne prakse in udejanjanju prednostnih nalog, ki izhajajo iz Temeljnih usmeritev za pripravo srednjeročnega načrta razvoja in dela policije v obdobju 2018–2022[[1]](#footnote-1) ter iz drugih strateških dokumentov Državnega zbora RS, Vlade RS in Ministrstva za notranje zadeve RS (v nadaljnjem besedilu: MNZ).

**I.**

**URESNIČEVANJE STRATEŠKIH CILJEV**

**1 Preprečevanje, odkrivanje in preiskovanje kaznivih dejanj**

* 1. Policija naj prouči Akcijski načrt za uresničevanje Strategije obvladovanja gospodarske kriminalitete v Republiki Sloveniji[[2]](#footnote-2) in ga ažurira. Glede na ugotovitve naj predlaga tudi spremembe dosedanje Strategije obvladovanja gospodarske kriminalitete v Republiki Sloveniji.[[3]](#footnote-3)
	2. S ciljem učinkovitega nadzora spoštovanja ukrepov prepovedi približevanja določenem kraju ali osebi po določilih Zakona o kazenskem postopku in ukrepov sodišča zaradi nasilnih dejanj po določilih Zakona o preprečevanju nasilja v družini, naj izvede aktivnosti za evidentiranje teh ukrepov v evidencah policije.
	3. Do konca prvega trimesečja mora pripraviti predloge za ustreznejše reševanje bagatelne kriminalitete, ki predstavlja veliko obremenitev za policijo in organe pregona.[[4]](#footnote-4)
	4. Do konca prvega trimesečja mora pripraviti načrt ukrepov za dvig preiskanosti premoženjske kriminalitete, zlasti vlomov, in ga v nadaljevanju tudi realizirati.
	5. Do konca prvega trimesečja mora pripraviti akcijski načrt ukrepov za učinkovitejše delo na področju različnih oblik zlorabe otrok, predvsem na področju spolnih zlorab otrok na internetu, ki sodi med kriminaliteto z največjim temnim poljem.[[5]](#footnote-5)
	6. S ciljem zmanjšanja ročnih administrativnih opravil naj izdela aplikacijo za vnos in obdelavo podatkov v evidenci pogrešanih oseb in evidenci neidentificiranih trupel.
	7. Nadaljuje naj z aktivnostmi za nadgradnjo izmenjave podatkov z organizacijo INTERPOL za ukradena vozila in predmete.
	8. Izdela naj akcijski načrt za območje jugovzhodne Slovenije za obvladovanje kriminalitete na območjih z več etnično skupnostjo. Dodaten poudarek v načrtu naj bo namenjen obvladovanju storilcev povratnikov.
1. **Vzdrževanje javnega reda**
	1. Pri obravnavi nasilja v družini mora ukreniti vse potrebno za zaščito žrtev, vključno s takojšnjim odvzemom prostosti storilcu, vedno ko so podani zakonski pogoji, in izrekom ukrepa prepovedi približevanja ter doslednemu nadzoru njegovega spoštovanja.
	2. Policija mora aktivno prepoznavati nove protipravne oblike nestrpnosti na socialnih omrežjih in javnih zbiranjih ter zagotavljati enotno ukrepanje policistov na celotnem območju države.
	3. Izdela naj akcijski načrt za vzdrževanje javnega reda in miru na območjih z več etnično skupnostjo.
2. **Zagotavljanje varnosti v cestnem prometu**
	1. Policija naj prioritetno nadaljuje z zagotavljanjem varnosti cestnega prometa, s poudarkom na ugotavljanju hujših prekrškov zoper varnost cestnega prometa, zlasti na regionalnih cestah, na katerih umre največ udeležencev v cestnem prometu. Pri tem naj okrepi tudi delo v Nacionalnem centru za upravljanje prometa.
	2. V sodelovanju s pristojnimi deležniki naj nadaljuje aktivnosti za vzpostavitev mobilnih tehničnih pregledov. Svoje aktivnosti naj usmeri tudi v veljavnost zapisnika o tehtanju vozil v prekrškovnem postopku, kadar tehtanje izvaja zunanji pooblaščeni izvajalec za drugi prekrškovni organ.
3. **Vzdrževanje varnosti državne in zunanje schengenske meje ter preprečevanje nezakonitih migracij**
	1. Policija mora zaradi zakonitosti in strokovnosti postopkov obravnave ilegalnih migracij izvajati individualno obravnavo oseb in jim zagotoviti vse pravice, ki so jim dane z zakoni in drugimi predpisi.
	2. Za preprečevanje ilegalnih migracij mora še naprej zagotoviti učinkovito varovanje državne meje z vsemi razpoložljivimi resursi in z ukrepi slediti analizam tveganj ter situacijski sliki ilegalnih migracij.
	3. Policija naj še naprej načrtuje ukrepe ob uvajanju novih funkcionalnosti pri varovanju državne meje v skladu s posameznimi evropskimi uredbami (EES,[[6]](#footnote-6) ESTA[[7]](#footnote-7) itd.).
4. **Vzpostavitev soodgovornosti za zagotavljanje varnosti v lokalnih skupnostih**
	1. Policija naj okrepi sodelovanje z upravnimi enotami na področju upravno notranjih zadev, še posebno glede ugotavljanja organizatorjev priseljevanja tujcev v upravnih postopkih in z njimi povezanimi storjenimi kaznivimi dejanji, vključno z zlorabo socialnih transferjev na škodo proračuna Republike Slovenije.
	2. Policija naj okrepi sodelovanje z organi občin (župani in občinskimi sveti) ob državni meji z Republiko Hrvaško z namenom izboljšanja sodelovanja in vzpodbujanja njihove soodgovornosti pri učinkovitem varovanju državne meje in povečanju občutka osebne varnosti obmejnega prebivalstva.[[8]](#footnote-8)
5. **Vodenje in upravljanje policije, ki omogočata učinkovito organizacijo dela**
	1. Do konca prvega trimesečja naj ažurira načrt odprave ugotovljenih administrativnih ovir, s poudarkom na uvedbi elektronskega vročanja in finančno-materialnega poslovanja, ter s pristojnimi službami MNZ pristopi k njegovi realizaciji.
	2. Na področju prekrškovnih zadev naj v prvem polletju pripravi predlog sprememb in dopolnitev Zakona o prekrških v skladu z namenom instituta hitrega postopka in predlaga rešitve za večjo učinkovitost ukrepa zaseg vozila pri večkratnih kršiteljih v skladu z določili Zakona o pravilih cestnega prometa.
	3. Zaradi načrtovane uvedbe sekcijskega merjenja hitrosti mora pristopiti k aktivnostim za obvladovanje večjega pripada prekrškovnih postopkov, s poudarkom na optimizaciji avtomatske obdelave podatkov.
	4. Policija naj v sodelovanju s pristojnimi službami MNZ okrepi sodelovanje z Ministrstvom za zunanje zadeve za povečanje uspešnosti vračanja tujcev v določene države.
	5. Izvesti mora obdobno usposabljanje policistov, ki imajo v uporabi električni paralizator, pri čemer naj v skladu s prvim odstavkom 133. člena Zakona o nalogah in pooblastilih policije zagotovi celovito spremljanje zakonitosti in strokovnosti njegove uporabe.
	6. Za kontinuirano zagotavljanje visoke strokovne ravni izvajanja policijskih pooblastil in zaradi povečanja vpisnih mest rednih študentov, mora policija do začetka študijskega leta 2021/22 zagotoviti zaposlitev na Višji policijski šoli vsaj nosilca predmeta višješolskega študijskega programa policist.
	7. Policija mora pristopiti k prenosu čim več usposabljanj in izpopolnjevanj, pri katerih ni nujno potreben osebni stik med predavatelji in slušatelji, v e-učilnice.
	8. Nadaljuje naj z zagotavljanem obdobnega preverjanja strokovnega znanja policistov v obliki e-učilnice, hkrati pa z drugimi aktivnostmi za zagotavljanje ustrezne ravni strokovne usposobljenosti policistov.
	9. V skladu z načrtom dinamike pridobitve višje strokovne izobrazbe do konca leta 2023 na podlagi 110. člena ZODPol je treba, v okviru kadrovskih in prostorsko-tehničnih zmožnosti Policijske akademije ter ob upoštevanju ukrepov za zajezitev širjenja epidemije Covid-19 in omejenih možnosti študija na daljavo, proučiti možne rešitve in predlagati morebitne zakonske spremembe.
	10. Policija naj nadaljuje z izvajanjem aktivnosti za predsedovanje Slovenije Svetu EU v drugi polovici leta 2021 in zagotovi ustrezne vire ter sredstva za uspešno izvedbo policijskih nalog.
	11. Izvaja naj obdobna terenska usposabljanja policistov in kriminalistov z namenom izboljšanja orientacije in poznavanja terena ob meji z Republiko Hrvaško.[[9]](#footnote-9)
	12. Policija naj intenzivira postopke zaposlovanja policistk s specifičnimi znanji o Romski skupnosti.
6. **Krepitev ugleda policije**
	1. Nadaljevati mora z aktivnostmi na področju poznavanja osnovnih policijskih pooblastil in ukrepi za odpravo v nadzornih ter pritožbenih postopkih ugotovljenih pomanjkljivosti in nepravilnosti.
	2. V primeru ugotovljenih nepravilnosti pri uporabi policijskih pooblastil v nasprotju s predpisi je potrebno ugotavljati objektivno in subjektivno odgovornost posameznikov ter tudi izpeljati ustrezne delovnopravne in druge postopke, vključno s postopki za odvzem policijskih pooblastil na podlagi 61. člena ZODPol.
	3. Zagotovi naj dosledno seznanjanje vseh policistov s poročili in mnenji nadzornih mehanizmov (npr. Direktorata za policijo in druge varnostne naloge, Varuha človekovih pravic …) ter ugotovitvami v pritožbenih postopkih.
	4. Za obvladovanja porasta ugotovljenih odklonskih pojavov in ravnanj ter varnostnih preverjanj, mora policija kadrovsko okrepiti policijsko enoto, ki je na generalni policijski upravi pristojna za izvajanje ukrepov za zagotavljanje notranje varnosti.
	5. Policija naj okrepi vsebinsko preučevanje poročil o uporabi ukrepov varnostnika v skladu s tretjim odstavkom 57. člena Zakona o zasebnem varovanju.
	6. Policija naj v sodelovanju z drugimi deležniki aktivno pristopi k uresničevanju zavez iz Nacionalnega izvedbenega načrta RS za razvoj civilnih zmogljivosti kriznega upravljanja.[[10]](#footnote-10)

**II.**

Policija mora pri pripravi načrta dela za leto 2021 opredeliti kazalnike za uresničitev nalog. Pri določitvi ciljev in kazalnikov naj upošteva merila njihove merljivosti, primerljivosti in preverljivosti ter objektivne možnosti njihovega uresničevanja.

**III.**

Policija pošlje letni načrt dela v potrditev ministru za notranje zadeve do 30. novembra 2020.

**IV.**

Te usmeritve in obvezna navodila začnejo veljati naslednji dan po vročitvi.

Aleš Hojs

 minister

1. Dokument MNZ RS, št. 007-185/2017/1 (141-02), 23. 5. 2017. [↑](#footnote-ref-1)
2. Dokument Policije, št. 024-146/2011/102 (22-01), 20. 9. 2012. [↑](#footnote-ref-2)
3. Dokument Vlade RS, št. 02402-3/2012/13, 5. 7. 2012. [↑](#footnote-ref-3)
4. T. i. bagatelna kazniva dejanja tvorijo precejšen delež kriminalitete in predstavljajo veliko obremenitev tako za policijo kot organe pregona (ODT). Ob zaznavi tovrstnih dejanj mora policija izvesti vse ukrepe po ZKP (večkrat tudi določena preiskovalna dejanja, kot je ogled kraja dejanja ipd.) na koncu pa se zadeva večkrat zaključi z odstopom oškodovanca od pregona, kar ima prej vzpodbujevalni kot preprečevalni učinek na storilce kaznivih dejanj. Pri iskanju rešitev bi bilo smiselno razmišljati tudi v smeri spremembe Kazenskega zakonika in tovrstne delikte evidentirati ter obravnavati kot prekršek in ne kot kaznivo dejanje. [↑](#footnote-ref-4)
5. Vsa kazniva dejanja, katerih žrtve so otroci in mladostniki, morajo biti prednostno in celovito obravnavana. Za učinkovitejše preprečevanje in preiskovanje spolnih zlorab otrok na spletu pa mora policija vztrajati in biti aktivni pobudnik, da vsi državni organi kot tudi akterji na svetovnem spletu, klicni centri in nevladne organizacije, ki delujejo na področju odkrivanja in zmanjševanja spolnih zlorab otrok na spletu, prevzamejo skupno odgovornost za iskanje učinkovitih rešitev za boj proti tovrstni kriminaliteti (hitro zaznavanje takšnih vsebin, preprečevanje dostopa do njih in identifikacija storilcev), vključno z boljšo uporabo razpoložljivih in iskanjem novih tehnologij, ki bi omogočale lažjo identifikacijo in prijemanje storilcev tovrstnih kaznivih dejanj. [↑](#footnote-ref-5)
6. Enter/exit system - predvideno je evidentiranje vseh vstopov in izstopov državljanov tretjih držav na zunanji meji. [↑](#footnote-ref-6)
7. Electronic System for Travel Authorization – predviden je sistem predhodne registracije. [↑](#footnote-ref-7)
8. Varnost predstavlja eno od temeljnih potreb človeka. Zagotavljanje varnosti v lokalnih skupnostih se najbolj navezuje na posameznikovo občutenje varnosti, ki posledično vpliva na kakovost njegovega življenja. [↑](#footnote-ref-8)
9. Z izvajanjem terenskega usposabljanja policistov in kriminalistov ob državni meji se poleg osvojitve poznavanja obmejnega območja, zasleduje tudi druge pomembne cilje, kot so: psihofizična usposobljenost policistov, preventivno delovanje ob meji in večanje občutka osebne varnosti obmejnih prebivalcev. [↑](#footnote-ref-9)
10. Povzeto iz izvedbenega načrta: Republika Slovenija z Nacionalnim izvedbenim načrtom (izvedbeni načrt) nadgrajuje okvir, zmogljivosti in postopke za sodelovanje v mednarodnih civilnih misijah kriznega upravljanja (mednarodne civilne misije). Pri nadgradnji bo pomembno povezovanje notranje in zunanje varnosti, zagotavljanje celostnega pristopa ter prožen razvoj okvirja, zmogljivosti in postopkov na prednostnih področjih delovanja, kot so upravljanje meja, boj proti organiziranem kriminalu, nezakonitim migracijam in nezakoniti trgovini, terorizmu, nasilnemu ekstremizmu in radikalizaciji, krepitev pravne države, dobro upravljanje, boj proti korupciji, krepitev projektnega sodelovanja ter razvoj zmogljivosti za soočanje z novimi varnostnimi izzivi, zlasti kibernetska varnost in hibridne grožnje. Prednostno geografsko območje sodelovanja Republike Slovenije v mednarodnih civilnih misijah ostaja južna in vzhodna soseščina EU, vključno z Zahodnim Balkanom. [↑](#footnote-ref-10)